Rēzeknes Valsts 1. ģimnāzija

**Rēzeknes Valsts 1. ģimnāzija** ir vispārizglītojoša skola Rēzeknē.
Ģimnāzijas darbības mērķis ir organizēt un īstenot kvalitatīvu un mūsdienīgu izglītības procesu, kas nodrošina valsts vispārējās izglītības standartos noteikto mērķu un rezultātu sasniegšanu. 

## Vēsture
1855. gadā nodibināja Rēzeknes apriņķa skolu tagadējā Latgales ielā. 

### Ģimnāzijas vēsture
1920. gadā izveidoja Rēzeknes Valsts ģimnāziju, kas sākumā īrēja telpas, bet vēlāk pārcēlās ēku Atbrīvošanas alejā 71, kur tajā laikā atradās arī Rēzeknes skolotāju institūts. Ģimnāziju slēdza pēc PSRS okupācijas 1940. gada jūlijā. 

Rēzeknes ģimnāzija savu darbību atjaunoja 1998. gada 1. jūlijā, bet 2004. gada 1. septembrī tai piešķīra valsts ģimnāzijas statusu.
2015. gada 3. augustā Rēzeknes Valsts ģimnāziju apvienoja ar Rēzeknes 1. vidusskolu, izveidojot Rēzeknes Valsts 1. ģimnāziju. 2016./2017. m.g. ģimnāzijā mācījās 393 skolēni, strādāja 49 pedagogi.

### 1. vidusskolas vēsture
Rēzeknes pilsētas 1. latviešu pamatskolu nodibināja 1920. gadā, 1935. gadā to pārdēvēja par Rēzeknes pirmo pamatskolu un 1938. gadā atklāja pārbūvēto celtni. 1944. gadā Rēzeknes 1. pamatskolu pārveidoja par 1. vidusskolu. 1957. gadā Rēzeknes 1. vidusskolu izvietoja divās ēkās: galvenā ēka atradās Latgales ielā 82 (tolaik 17. jūnija ielā), bet papildus ēka – Kuldīgas ielā 9a, kur mācījās 1.-4. klāšu skolēni. 1960. gadā Rēzeknes 1. vidusskolas skolēni uzsāka mācības jaunās telpās Dzirnavu ielā 3a. 

Kad no skolas atdalīja ģimnāziju, tad 1998. gadā to pārdēvēja par Rēzeknes pamatskolu, tomēr 2000. gadā tā atguva Rēzeknes 1. vidusskolas nosaukumu. 


Rēzeknes pilsētas 1. latviešu pamatskola 1928.jpg|Rēzeknes pilsētas 1. latviešu pamatskola (1928)
Rēzeknes pilsētas 1. pamatskola pirms 1940.jpg|Rēzeknes pilsētas 1. pamatskola (pirms 1940)


## Direktori
**Rēzeknes Valsts 1. ģimnāzijas direktori**

*2015. – pašlaik — Jānis Poplavskis

**Rēzeknes Valsts ģimnāzijas (pirms reorganizācijas) direktors**

*1998. VII – 2014. XII — Aivars Vilkaste

**Rēzeknes 1. vidusskolas (pirms reorganizācijas) direktori**

*1953. – 1967. — Eleonora Mītniece
*1967. – 1995. — Viktors Sprūga
*1995. – 1997. — Janīna Ostaša
*1997.XII – 1998.II — Viktors Sprūga
*1998.II – 1998.30.VI — Aivars Vilkaste
*1998.1.VII – 2003. — Arnolds Drelings
*2003. –  2015. —  Jānis Poplavskis

## Sasniegumi
2015./2016. m.g. Latvijas skolu reitinga “lielo skolu” grupā Rēzeknes Valsts 1. ģimnāzija ierindojās 10. vietā.
Latvijas  skolēnu 69. spartakiādes  sacensības vieglatlētikā “Jauno vieglatlētu kauss” iegūta 2. vieta meiteņu un zēnu komandai.

## Izglītības programmas
*Pamatizglītības otrā posma (7.-9.klase) programma.
*Pamatizglītības otrā posma (7.-9.klase) matemātikas, dabaszinību un tehnikas virziena programma.
*Vispārējās vidējās izglītības vispārizglītojošā virziena programma.
*Vispārējās vidējās izglītības matemātikas, dabaszinību un tehnikas virziena programma.
*Vispārējās vidējās izglītības humanitārā un sociālā virziena programma.

## Ārpusklases nodarbības un interešu pulciņi
Ģimnāzija piedāvā iespēju izglītojamajiem dziedāt 7.-12. klašu jauktajā korī un ansamblī “Noskaņa”, muzicēt instrumentālajā ansamblī, spēlēt ģitāristu ansamblī, dejot tautiskās dejas kolektīvā „Skali”, apmeklēt basketbolu, volejbolu,  tehniskās modelēšanas pulciņu, darboties debašu klubā, papildus apgūt franču valodu, novada mācību.

## Tradīcijas
Zinību diena, Skolotāju diena, Tūrisma salidojums, Dzejas diena, latviešu gadskārtu ieražu svētku svinēšana, Karjeras nedēļa, skolas absolventu salidojums, Žetonu vakars, labāko skolēnu un viņu vecāku godināšana pasākumā „Laureāts”, balles vidusskolēniem, jaunatnes  iniciatīvu projekti.

## Dalība starptautiskos projektos
*Comenius* skolu partnerība, partnerskola Landshūtā Vācijā. Gētes Institūta atbalsta skola, vācu valodas diploms (*Deutsches Sprachdiplom*) dod iespēju nokārtot vācu valodas eksāmenu un studēt Vācijā. Rēzeknes Valsts 1. ģimnāzija ir vispasaules programmas „Skolas – nākotnes partneri” dalībniece un vienīgā FIT programmas skola Latvijā.

## Atsauces

## Ārējās saites
*Mājaslapa
*Facebook lapa